eo en eo eo eo eo eo eo eo eo en pt eo nl eo eo pt en eo en eo eo eo eo eo eo eo eo eo eo eo eo eo eo eo eo eo eo eo eo eo en eo en en eo eo eo nl eo eo eo en eo eo eo eo de eo eo de eo eo it eo
Esperanto-tradukoj el altkvalitaj Nederlandlingvaj ĵurnaloj
tradukis ĝin (el la Nederlanda en Esperanton) Toon Witkam
Fare de Kees Versteegh, en intervjuo kun Gerard Bakker
Dum la lastaj tagoj, ankaŭ en Nederlando la frontpaĝ-titoloj de la regionaj gazetoj parolis tute malkaŝe: "Kolero pri COA-surprizatako" en tagĵurnalo Tubantia[i], kaj "Kompleta ĥaoso ĉe AZC[ii] en Weert" en Eindhovens Dagblad[iii]. Skabeno de tiu urbo nomis la organizaĵon COA (Centra Agentejo por Okupiĝo pri Azilpetantoj)[iv] "nefidinda kaj neantaŭvidebla".
La estro de la organizaĵo kiun trafis tiuj riproĉoj, sidas iom senemocie en sia laborĉambro sur la kvina etaĝo de la oficejo-koloso de la COA en Rijswijk[v]. Gerard Bakker, ekde pasintjare estrar-prezidanto, aŭskultas la kritikon pri la rifuĝint-okupiĝo trankvile. Pli ekscitite li reagas kiam alvenas al li la novaĵo ke sia Germana egalulo Manfred Schmidt abrupte demisiis. "Nu, tio mi vere ne intencas", diras Bakker, kiu antaŭe laboris ĉe la dogano, la fiska enketa servo Fiod[vi], kaj la Konkurado-Aŭtoritato[vii]. "Se oni ŝatas defiojn, ĉi tio estas precize la ĝusta tasko. Tio konvenas al mi."
Li mencias la du plej gravajn defiojn. Unu estas ke ĉiutage iuj 500 migrantoj eniras Nederlandon  –  "do sufiĉe por tuta AZC (Centro por Azilpetantoj) tage". Kie ĝis antaŭ nelonge, pri establo de azilpetant-centro ni povis uzi naŭ monatojn por interkonsiliĝo kun municipo, tio nun devas daŭri malpli ol naŭ tagojn.
La alia defio estas ke tiu migrant-okupiĝo  - malgraŭ la terura rapideco -  devas okazi en la plejeble bona konsultado kun urbestroj kaj aliaj estrantoj en "la ĉeno". "Administra subteno estas kaj restos tre grava al mi", diras Bakker. "Ĉe tio fojfoje io malsukcesas, eraroj kaj eraretoj estas farataj", li konfesas. Sed kiel "superregantan bildon" Bakker mencias la "grandan bonvolemon" kiun li trovas ĉe urbestroj, skabenoj kaj civitanoj. Kiel ilustrado de tio, dum la intervjuo envenas bonan novaĵon por Bakker. La komunumo Den Haag akceptos 700 azilpetantojn kiuj jam havas restadpermeson (permesil-posedantoj). Eble tio okazas en neokupataj prizorgo-centroj.
"Tiajn mesaĝojn vi vidos pli kaj pli dum la venontaj tagoj", diras Bakker. "Kion mi esperas, estas ke komunumoj ankaŭ petos konsilon, unu de la alia, kiel ili povas kreeme povas aranĝi la ricevadon. Mi estas optimisma pri tio. Tiamaniere estos pli da spaco en la AZC-oj por la nova grupo de rifuĝintoj."
Via optimismo levas la demandon: ĉu vi efektive havas limon? Kiel la 85.000 azilpetantoj el la naŭdekaj jaroj?
"Pri limoj mi ne intervenas. Ni estas plenum-organizaĵo kiu al rifuĝintoj oferas okupiĝon. Kiuj staras antaŭ la pordo, tiujn ni apogas. Evidente la enfluo nun estas tre alta, sed ĝi poste ree malaltiĝos. Ankaŭ en la vintro la enfluo iom pli malaltas."
Ĉu la socio kapablas absorbi tiun grandegan alfluon?
"La hodiaŭan fluon de azilpetantoj mi ja bone rigardis. De la nun envenantaj homoj, triono estas  - larĝe parolante -  universitate edukita, alia triono havas profesian klerigon aŭ trejnadon (HBO/MBO[viii]), kaj ankoraŭ triono havas iom pli malaltan nivelon. Integrado de tiuj homoj povas doni grandegan empowerment al la socio. Tiuj homoj estos ĉi tie por pli longa periodo. Mi volas ke tio ne estos perdita tempo, sed ke ni lasas ilian venon alporti riĉigon de la socio."
Do vi volas ke ili akiras laborpostenon kaj aliĝas al la komunumo?
"Absolute. Partopreni en volontula laboro, la ekonomio, la lernejoj. Estas riĉigo de la diversaj kulturoj. Jen la karakterizaĵo de Nederlando. Kunkune ni zorgas ke ni havas socion pri kiu ni ĉiuj estas terure fieraj."
El krizaj ricevo-centroj en Germanio venas mesaĝoj pri bando-militado, seksperfortoj kaj infano-misuzo. Ĉu tio venos ankaŭ ĉi tie?
"Tiujn mesaĝojn mi ĉi tie ne aŭdis. La ĉi tieaj AZC-oj kaj post nelonge ankaŭ la krizaj aranĝoj estos kontrolataj 24 horojn tage. Kaj niaj homoj estas trejnitaj por rimarki suspektan konduton, kaj raporti ĝin al la aŭtoritatoj."
Geert Wilders[ix] dum ĝenerala debato[x] menciis serion de perfortaj incidentoj en Nederlandaj azilpetant-centroj.
"Ankaŭ tio estas parto de la realeco, tion ni devas honeste konfesi. Sed kion faris Wilders, estis sumigi ĉiujn incidentojn de la lastaj 2,5 jaroj. Kaj pripensu: kio ja ne okazas vespere en meza amuzkvartalo de iu granda urbo?"
Ĉu la COA povas ensorbi tiun gigantan alfluon? Vi estas la kvara estrar-prezidanto ene de kvar jaroj.
"Kompreneble antaŭ kelkaj jaroj ni havis malfacilan tempon[xi]. Sed ni lasis tiun malantaŭ ni."
Via organizaĵo ŝrumpas kaj kreskas ene de kelkaj jaroj kun centoj da dungitoj. Ĉu tio bonas?
"La alfluo de junaj, novaj kaj entuziasmaj kunlaborantoj ĝuste donas pozitivan flow al la organizo. Ni bone scias kiel administri tion, kun kerno de permanentaj oficistoj, kaj kelkcent dungitoj kun provizoraj kontraktoj."
Ĉu ne kreskas la risko pri korupteco kaj fraŭdo? Entreprenistoj ja tre volonte volas rapide alikonstrui AZC-ojn. Antaŭ kelkaj jaroj montriĝis ke por malgranda skatolo da ŝraŭboj eĉ 77 eŭroj estis pagitaj de la COA.
"Ni intertempe metas multegan energion en internan kontrolon kaj administradon. Tion miaj antaŭuloj jam faris. Mia propra pasinteco ĉe Fiod kaj la dogano ankaŭ helpas. Mi vere bezonas ĉion kion mi pasintece lernis, por elfari tiun ĉi nunan taskon."
Kees Versteegh  estas redaktoro ĉe NRC
[i] unu el la regionaj tag?urnaloj en Nederlando.
[ii] AZC (AzielZoekersCentrum) = Centro por Azilpetantoj; Weert estas urbo proksime de Eindhoven.
[iii] Eindhoven estas sufiĉe granda urbo en Nederlando; Eindhovens Dagblad estas ties tagĵurnalo.
[iv] Nederlandlingve: COA = Centraal Orgaan opvang Asielzoekers.
[v] Rijswijk estas antaŭurbo de Den Haag, la registara ĉefurbo de Nederlando.
[vi] Fiod (Fiscale Inlichtingen- en Opsporingsdienst) = ŝtata administracio kaj kontrolado pri impostoj, en Nederlando.
[vii] Konkurado-Aŭtoritato = Mededingingsautoriteit (competition authority), en Nederlando.
[viii] HBO/MBO: vidu https://en.wikipedia.org/wiki/Education_in_the_Netherlands
[ix] Geert Wilders = Nederlanda politikisto kun sia propra ekstremisma politika partio.
[x] en la Nederlanda parlamento.
[xi] malfacilan tempon = tempon ĉirkaŭ la tiama estrar-prezidanto Nurten Albayrak
Ĉiuj artikoloj   |   Reagoj
Dankon pro via reago.
© aŭgusto 2019 Toon Witkam | Powered by RosyGrass